b'\n_START_ARTICLE_\nRenault 9 ja 11\n_START_PARAGRAPH_\nRenault 9 ja Renault 11 ovat pienehk\xc3\xb6j\xc3\xa4 perheautoja, joita Renault valmisti vuosina 1981\xe2\x80\x931989. Renault 9 oli neliovinen sedan, joka esiteltiin syksyll\xc3\xa4 1981. Renault 11 oli 3- tai 5-ovinen hatchback, joka tuli markkinoille vuonna 1983. Suomen autoveropolitiikan vuoksi kalliimmat hyvin varustellut mallit (GTS, TXE, Turbo) kuitenkin sijoittuivat selke\xc3\xa4sti ylemm\xc3\xa4n keskiluokan autoihin._NEWLINE_Muunneltua versiota 9:st\xc3\xa4 valmisti Yhdysvalloissa American Motors Corporation (AMC). T\xc3\xa4m\xc3\xa4 malli tunnettiin nimell\xc3\xa4 Renault Alliance. Neliovisen mallin lis\xc3\xa4ksi AMC tarjosi amerikkalaista suunnittelua edustavalla kaksiovisella sedan-korilla varustettua Alliance-mallia, ja vuodesta 1984 my\xc3\xb6s avomallia. Suunnitelmissa oli my\xc3\xb6s farmarimalli Alliancesta, mutta t\xc3\xa4t\xc3\xa4 suunnitelmaa ei koskaan toteutettu._NEWLINE_Renault 9 valittiin Vuoden Autoksi Euroopassa 1982, ja Alliance oli amerikkalaisen Car and Driver -lehden Car and Driver Ten Best -listalla vuonna 1983, ja Motor Trend -lehti valitsi sen samana vuonna Vuoden Autoksi. Vaikka 9:ll\xc3\xa4 ja 11:ll\xc3\xa4 oli eri mallinimet ja korit, ne olivat teknisesti t\xc3\xa4ysin identtisi\xc3\xa4, ja suunniteltiin yhdess\xc3\xa4 korvaamaan vanhempi Renault 14. 11 erottui 9:st\xc3\xa4 my\xc3\xb6s etup\xc3\xa4\xc3\xa4lt\xc3\xa4\xc3\xa4n, jossa oli kaksi kulmikasta umpiota molemmin puolin, samalla lailla kuin Alliancessa Pohjois-Amerikassa. My\xc3\xb6s 9:\xc3\xa4\xc3\xa4n tuli t\xc3\xa4m\xc3\xa4 etup\xc3\xa4\xc3\xa4 vuonna 1985 ja molemmat mallit saivat viimeiset kasvojenkohotuksensa mallivuodeksi 1987, kun molemmat saivat samanlaiset uudet etup\xc3\xa4\xc3\xa4t ja sisustukset.'